《题宜兴闾邱令巢凤亭二首 其二》
宋代·孙觌

少年有殊相，瓠白非臞儒。三吴山水窟，见此紫凤雏。

家无儋石储，腹有万卷书。陈编践刍狗，博具抵牧猪。

手持半段枪，伎痒始一呼。倒海探龙颔，据地捋虎须。

有客持钧枢，大书表其闾。盛事传不朽，画入荆溪图。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。